SPOROČILO KOMISIJE EVROPSKEMU PARLAMENTU IN SVETU

Mnenje Komisije o pobudi za uredbo Evropskega parlamenta in Sveta o spremembi Sklepa 2005/681/PNZ o ustanovitvi Evropske policijske akademije (CEPOL), ki so jo predložili

Belgija, Bolgarija, Češka republika, Nemčija, Estonija, Grčija, Španija, Francija, Hrvaška, Italija, Ciper, Latvija, Litva, Luksemburg, Madžarska, Malta, Nizozemska, Avstrija, Poljska, Portugalska, Romunija, Slovenija, Slovaška, Finska in Švedska

Naslov pobude: Pobuda za uredbo Evropskega parlamenta in Sveta o spremembi Sklepa 2005/681/PNZ o ustanovitvi Evropske policijske akademije (CEPOL)

Predlog je bil uradno predložen 4. decembra 2013.

Pravna podlaga: pobuda temelji na členu 87(2)(b) PDEU, ki določa redni zakonodajni postopek, predložila pa jo je skupina petindvajsetih držav članic, s čimer je izpolnjen pogoj iz člena 76(b) PDEU, da mora pobudo predložiti najmanj četrtina držav članic Evropske unije.

Status postopka: v pričakovanju prve obravnave v Evropskem parlamentu.

Splošna ocena

Pobuda držav članic naj bi v pravnem smislu opredelila politični dogovor, ki je bil dosežen na zasedanju Sveta PNZ dne 8. oktobra 2013, o začasni premestitvi sedeža akademije CEPOL iz Bramshilla (Združeno kraljestvo) v Budimpešto (Madžarska), saj je Združeno kraljestvo decembra 2012 sporočilo svojo odločitev, da bo leta 2014 zaprlo prostore v Bramshillu.

Budimpešta je bila za nov začasni sedež akademije CEPOL izbrana s posebnim glasovalnim postopkom, ki ga je predlagalo predsedstvo, države članice pa so se z njim strinjale, v okviru točke „Začasna ureditev gostovanja akademije CEPOL“ med kosilom Sveta PNZ 8. oktobra. Temeljilo je na sedmih prijavah, ki so bile vložene na podlagi poziva predsedstva Sveta julija 2013 za prijave za začasno gostovanje Evropske policijske akademije do sprejema dolgoročne rešitve za prihodnost agencije.

Prijavo so vložile naslednje države članice: Irska, Grčija, Španija, Italija, Madžarska, Nizozemska in Finska. Finska je pozneje umaknila svojo prijavo.

Politični dogovor je bil potrjen na zasedanju Sveta PNZ istega dne, tj. 8. oktobra.

Vendar Komisija ugotavlja, da se predlog uredbe o spremembi Sklepa o akademiji CEPOL ne nanaša le na začasno premestitev sedeža akademije CEPOL in torej ne izvaja zgoraj omenjenega političnega dogovora, ampak gre precej dlje.

V tem smislu je pobuda držav članic v neposrednem nasprotju s predlogom Komisije za uredbo o Europolu, ki vključuje združitev akademije CEPOL in Europola ter je bil predložen že 27. marca 2013 in je še vedno veljaven.

Cilj predloga Komisije je celovito opredeliti načine za izboljšanje učinkovitosti policijskega sodelovanja in usposabljanja. Zasnovan je tako, da bi dosegli funkcionalne sinergije in prihranke v skladu s splošnim ciljem predlagane reforme in priporočili iz skupnega pristopa v zvezi z decentraliziranimi agencijami, ki so jih potrdile vse tri institucije. Zato se vprašanje sedeža akademije CEPOL ne bi smelo obravnavati ločeno od tega širšega vidika funkcionalne in operativne reforme, ki bi izpolnila cilje glede izboljšanje in racionalizacije poslovanja obeh agencij.

V tem istem okviru Komisija ugotavlja, da ocena učinka, ki je priložena pobudi, obsega le oceno stroškov in koristi ene same rešitve, tj. preselitve akademije CEPOL v Budimpešto, ter ne upošteva zmanjšanja stroškov zaradi predloga Komisije o združitvi akademije CEPOL in Europola ali drugih alternativnih rešitev, niti ne vsebuje primerjave z njimi.

Komisija nadalje opozarja na negativne proračunske učinke dvojne preselitve in ugotavlja, da bi bilo treba potrebna dodatna sredstva zagotoviti iz obstoječih proračunskih sredstev, zaradi česar teh sredstev ne bi bilo mogoče uporabiti za druge namene.

Sklepne ugotovitve

Komisija ima zato negativno mnenje glede pobude držav članic.

Poleg tega Komisija poziva Evropski parlament in Svet, da preprečita morebitne negativne proračunske učinke rešitve, ki ne bi zagotovila funkcionalnih sinergij in zmanjšanja stroškov ter ne bi bila v skladu s priporočili iz skupnega pristopa v zvezi z decentraliziranimi agencijami, ki so jih potrdile vse tri institucije.

V primeru nadaljnje obravnave te pobude bi morala Komisija ob njenem sprejetju podati izjavo o začasni naravi te uredbe, njenih negativnih proračunskih učinkih in o tem, da se ne sme predvidevati izida razprave o predlogu Komisije. V tem smislu Komisija poziva Evropski parlament in Svet, da gradita na konstruktivnem napredku glede njenega predloga za reformo pravnega okvira Europola ter pri tem preučita alternativno rešitev za skupne prostore akademije CEPOL in Europola, ki bi ustrezala ciljem glede izboljšanja in racionalizacije poslovanja obeh agencij.